Document ID: 32014D0730

TARYBOS ĮGYVENDINIMO SPRENDIMAS 2014/730/BUSP
2014 m. spalio 20 d.
kuriuo įgyvendinamas Sprendimas 2013/255/BUSP dėl ribojamųjų priemonių Sirijai
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 31 straipsnio 2 dalį,
atsižvelgdama į 2013 m. gegužės 31 d. Tarybos sprendimą 2013/255/BUSP dėl ribojamųjų priemonių Sirijai (1), ypač į jo 30 straipsnio 1 dalį,
kadangi:
(1)
2013 m. gegužės 31 d. Taryba priėmė Sprendimą 2013/255/BUSP;
(2)
atsižvelgiant į padėties sunkumą, į Sprendimo 2013/255/BUSP I priede pateiktą asmenų ir subjektų, kuriems taikomos ribojamosios priemonės, sąrašą reikėtų įtraukti 16 asmenų ir du subjektus;
(3)
taip pat turėtų būti atnaujinta informacija, susijusi su trimis iš Sprendimo 2013/255/BUSP I priede pateiktame sąraše nurodytų asmenų ir vienu iš tame sąraše nurodytų subjektų;
(4)
2014 m. liepos 3 d. Bendrajam Teismui priėmus sprendimą byloje T-203/12 (2), Mohamad Nedal Alchaar prieš Tarybą, Dr. Mohammad Nidal Al-Shaar turėtų būti išbrauktas iš Sprendimo 2013/255/BUSP I priede pateikto asmenų ir subjektų, kuriems taikomos ribojamosios priemonės, sąrašo;
(5)
todėl Sprendimo 2013/255/BUSP I priedas turėtų būti atitinkamai iš dalies pakeistas,
PRIĖMĖ ŠĮ SPRENDIMĄ:
1 straipsnis
Sprendimo 2013/255/BUSP I priedas iš dalies keičiamas taip, kaip išdėstyta šio sprendimo priede.
2 straipsnis
Šis sprendimas įsigalioja jo paskelbimo Europos Sąjungos oficialiajame leidinyje dieną.
Priimta Liuksemburge 2014 m. spalio 20 d.

Labels: 18
5